Jah loomulikult ei teinudki seda investeeringut mitte kandidaat ise ega ilmselt ka need asendusliikmed, kes reaalselt nendele kohtadele platseerusid, vaid temale (nendele) sõbralikud ettevõtted. Kuid millised huvid saavad olla nendel ettevõtetel, mis niimoodi mitmeid miljoneid ühe isiku peale panustada riskivad? Kas toimub mingi nähtamatu totalisaatorimäng? Kuid mille peale? Kui kõrged on võidupanused? Isegi, kui  isikud, kelle peale sellised hiigelsummad panustati, need mingi varjatud imevalemiga ka oma rahastajatele tagastavad, siis puudub mul loogika, et aru saada, miks kasumlikkust taga ajama loodud etevõtted selliseid kasutuid "heategusid" üleüldse teevad? Kui nad teevad seda puhtalt raha üleküllusest või missioonitundest, Eesti elu edendamise ja inimeste abistamise nimel, siis sooviksin, et nad kasutaksid oma missoonitundlikust muudel eesmärkidel, annetades selle summa mitte niigi megapalka saavatele  riigikogulastele, vaid näiteks mõnele invaühingule või lastekodule. Kas ettevõtjad oleksid sellise aatelise žestiga ka nõus, selles lubage aga sügavalt kahelda! Või ma eksisin? Ehk kuulen siis mõne valimisi rahastanud ettevõtja poolsest panusest, samas vääringus eelpoolmainitud heategevusprojektidesse?